b'\n_START_ARTICLE_\nMustangas\n_START_SECTION_\nBendra apib\xc5\xabdinimas\n_START_PARAGRAPH_\nMustangai yra vidutinio dyd\xc5\xbeio arkliai. J\xc5\xb3 auk\xc5\xa1tis ties gogu apie 140-150 cm, nors kartais pasitaiko iki 162 cm auk\xc5\xa1\xc4\x8dio. Sveria gana nedaug, apie 360 kg. Arkliai \xc4\xafvairiausi\xc5\xb3 spalv\xc5\xb3, bet da\xc5\xbeniausiai rausvai rudi arba ka\xc5\xa1tono vaisiaus spalvos. N\xc4\x97\xc5\xa1tumas trunka apie 11 m\xc4\x97nesi\xc5\xb3. Jauniklis gimsta da\xc5\xbeniausiai baland\xc5\xbeio, gegu\xc5\xbe\xc4\x97s m\xc4\x97nesiais ar bir\xc5\xbeelio prad\xc5\xbeioje. Lytin\xc4\x97 branda nuo 3 met\xc5\xb3. Mustangai visa\xc4\x97d\xc5\xbeiai. Laisv\xc4\x97je gyvenantys mustangai da\xc5\xbeniausiai minta \xc5\xbeole ir \xc4\xafvairia kr\xc5\xabm\xc5\xb3, kr\xc5\xabmok\xc5\xa1ni\xc5\xb3 ir tt. augalija. Auginami \xc5\xbemoni\xc5\xb3 \xc4\x97da \xc5\xa1ien\xc4\x85, avi\xc5\xbeas. Per diena su\xc4\x97da iki 2,7 kg maisto. Neblogai atlaiko maisto stygi\xc5\xb3, i\xc5\xa1gyvena pusdykum\xc4\x97se.\n_START_SECTION_\n\xc4\xaepro\xc4\x8diai\n_START_PARAGRAPH_\nSu\xc5\xbeeist\xc4\x85 ar ne\xc4\xafgal\xc5\xb3 globoja ir gina visa kaimen\xc4\x97._NEWLINE_Mustangai sudaro nedideles kaimenes (arkli\xc5\xb3 kaimen\xc4\x97s vadinamos tab\xc5\xabnais), kuriose gyvena vienas er\xc5\xbeilas, jo 2\xe2\x80\x9318 kumeli\xc5\xb3 haremas, kumeliukai bei jauni arkliai. Gyvenimas kaimen\xc4\x97se u\xc5\xbetikrina gyv\xc5\xabnams apsaug\xc4\x85 nuo pl\xc4\x97\xc5\xa1r\xc5\xabn\xc5\xb3. Vieni\xc5\xa1iems mustangams sunku apsiginti nuo stambi\xc5\xb3j\xc5\xb3 pl\xc4\x97\xc5\xa1r\xc5\xabn\xc5\xb3 ir i\xc5\xa1gyventi. Tai ypa\xc4\x8d svarbu buvo anks\xc4\x8diau, kai gal\xc4\x97jo u\xc5\xbepulti \xc5\xa1alia gyvenantys vilkai, kojotai, pumos._NEWLINE_Kieviena mustang\xc5\xb3 kaimen\xc4\x97 u\xc5\xbeima tam tikr\xc4\x85 teritorij\xc4\x85, saugo j\xc4\x85 ir ten ie\xc5\xa1kosi maisto. Ji pakanti kitoms kaimen\xc4\x97ms, gyvenan\xc4\x8dioms j\xc5\xb3 ganykl\xc5\xb3 pakra\xc5\xa1tyje, ir kartais netgi susivienija su jomis, kad \xc4\xafstengt\xc5\xb3 apsiginti nuo pl\xc4\x97\xc5\xa1r\xc5\xabn\xc5\xb3._NEWLINE_Kaimen\xc4\x97je i\xc5\xa1siskiria viena kumel\xc4\x97 \xe2\x80\x93 vedl\xc4\x97, kuri, i\xc5\xa1kilus pavojui, nuveda \xc4\xaf saugi\xc4\x85 viet\xc4\x85, o er\xc5\xbeilas pasilieka, kad pasiprie\xc5\xa1int\xc5\xb3 ir apgint\xc5\xb3 savo gentainius._NEWLINE_Su prie\xc5\xa1u kovojantis er\xc5\xbeilas \xe2\x80\x93 visuomet \xc4\xafsp\xc5\xabdingas ir nepakartojamas reginys.\n_START_SECTION_\nGyvenimo trukm\xc4\x97\n_START_PARAGRAPH_\nDaugelio namini\xc5\xb3 arkli\xc5\xb3 veisli\xc5\xb3 gyvenimo trukm\xc4\x97 25-30 met\xc5\xb3, bet mustangai gyvena trumpiau, iki 20 met\xc5\xb3.\n_START_SECTION_\nPaplitimas ir gyvenamas biotopas\n_START_PARAGRAPH_\nMustang\xc5\xb3 pagrindin\xc4\x97 populiacija gyvena vakarin\xc4\x97se JAV valstijose, daugiausiai j\xc5\xb3 Montanos, Aidaho, Nevados, Vajomingo, Jutos, Oregono, Kalifornijos, Arizonos, \xc5\xa0iaur\xc4\x97s Dakotos ir Naujosios Meksikos valstijose. Dalis gyvena JAV ir Kanados Atlanto vandenyno pakran\xc4\x8di\xc5\xb3 regionuose, iskaitant Seiblo (Sable Island), \xc5\xa0aklefordo (Shackleford Banks), Asatyko (Assateague Island), Kumberlando (Cumberland Island) salose. Gyvena pievose, ganyklose.\n_START_SECTION_\nPopuliacija\n_START_PARAGRAPH_\nKadaise mustang\xc5\xb3 Amerikoje b\xc5\xabta labai daug (1900 m. \xe2\x80\x93 apie 2 mln.), o \xc5\xa1iuo metu \xe2\x80\x93 apie 25 000. Kadangi gamtoje neturi daug gausi\xc5\xb3 prie\xc5\xa1\xc5\xb3, tad jeigu \xc5\xbemon\xc4\x97s nesiki\xc5\xa1t\xc5\xb3 \xe2\x80\x93 kas ketveri metai j\xc5\xb3 populiacijos dydis padvigub\xc4\x97t\xc5\xb3. Yra min\xc4\x8di\xc5\xb3 apie jiems kontraceptini\xc5\xb3 priemoni\xc5\xb3 taikyma, kas pristabdyt\xc5\xb3 j\xc5\xb3 populiacijos augim\xc4\x85.'